Kakawin Arjunawiwāha/Pupuh 22
Pupuh 22 – Sragdharā 

1. 
a. ry angkat sang daityarāja nda tucapa ta ḍatĕng paṇḍuputra pralabdha 
b. śīghrânĕmbah ri sang hyang surapati kahaḍang höman ing dewasanggha 
c. sangkĕp dening maningkah wara-warah apa tan wāspadâkweh matakwan 
d. tĕkwan dening manĕnggah jaya-jaya tĕkaping garjitângĕṭṭahāsa

2. 
a. mojar sang Pārtha n angkat ng asurapati pilih prāpta sangkĕp sĕnāddha 
b. yatnā ta śrī surendrâparan ulaha lawan byūhaning manglagāna
c. āpan tūt lambunging Meru ng asurabala sök śīrna tang swarga kāmbah 
d. mundur kapwâkukud byakta ḍatĕnga niyatângāśrayê jöng surendra

3. 
a. aum putrâpan kitênanti mami huwus adan kapwa pakṣânĕkāna
b. mangkat pwêkang musuh durga yatika pahayun byūhaning manglagāna 
c. sākāmbah denya konĕn makukuda sakarĕng kapwa rakṣan sahāyan 
d. ndan wāswāsĕn purihning mangulih-ulih ikā sānukhānê wwang akweh

4. 
a. ambĕkning wwang mahāwīra tinĕkan anĕkê rakwa tātan prabheda 
b. mangkin durgrahya têkang mṛgapati tinĕkan yan pangantîng guhānya
c. māti ng mong yan parângdon graha wuhaya pĕjah yan parêng wyāghradeśa 
d. ng wwang yan tan wiśwasêng deśa lagi siga-sigun prāya tan wring bhayanya

5. 
a. ling sang hyang Śakra Citranggada sira sumahur yukti ling śrī surendra 
b. pöhning Kāmandakêka kunĕng ingĕt-ingĕtĕn dṛṣṭa sampun wināswās 
c. kālahningwang tĕkap sang Kṣitisuta nguniweh denikang Meghanāda 
d. kagyat kewran dinon durbala kaparĕpĕkan rimbit akweh tinolih

6. 
a. angkatning śatru mangko parĕngana papagĕn ring hawan śīghra-śīghra 
b. rwêkang lābhâwamānâparimita katulung sākidulning Sumeru
c. āpan sampun madan sang surawara tumihang tan hanā tan sĕnāha
d. manggĕh ngwang samprayukâlaha mĕnanga huwus misyana ng dharmayuddha

7.
a. ling sang Citrānggadânganggĕhi ri surapati mwang watĕk dewasanggha 
b. sāmānyopāya sampun pinapakira kabeh kapwa tâtingkah agyā 
c. rāhasyopāya sang Pārtha juga sira huwus niścaya mwang surendra 
d. tan lokopāya ning śatru parĕngana bhayā kwehnikang cāra sūkṣma

Arjunawiwāha
Kakawin Arjunawiwāha